Predkladacia správa

Správa o priebehu a výsledkoch prístupových rozhovorov SR o členstve v NATO je predkladaná v súlade s uznesením vlády SR č. 1430 zo 4. decembra 2002.

V dňoch 9. a 16. decembra 2002 sa uskutočnili v sídle NATO v Bruseli dve kolá prístupových rozhovoroch SR s NATO. Delegáciu SR v oboch prípadoch viedol štátny tajomník Ministerstva zahraničných vecí SR Ivan Korčok, ktorý bol touto funkciou poverený vládou SR s právomocou určiť zloženie delegácie na týchto rozhovoroch.

Cieľom rozhovorov o vstupe SR do Organizácie Severoatlantickej zmluvy bolo potvrdenie vôle a pripravenosti SR prevziať na seba záväzky vyplývajúce z členstva v tejto organizácii a pristúpiť k jej politickému a právnemu acquis. Delegácia SR tento cieľ splnila a deklarovala ochotu a pripravenosť podieľať sa na práci ako politickej, tak obrannej a vojenskej časti Aliancie.

Počas prvého kola rozhovorov odovzdala delegácia NATO slovenskej strane návrh príspevku SR do spoločných rozpočtov NATO. K tejto otázke bol vláde SR predložený na rokovanie samostatný materiál.

Predkladaný materiál prešiel riadnym medzirezortným pripomienkovým konaním. Správu sa odporúča predložiť ďalej na vedomie prezidentovi SR a predsedovi NR SR.